Document ID: 31990R2742

*****
ΚΑΝΟΝΙΣΜΟΣ (ΕΟΚ) αριθ. 2742/90 ΤΗΣ ΕΠΙΤΡΟΠΗΣ
της 26ης Σεπτεμβρίου 1990
περί λεπτομερειών εφαρμογής του κανονισμού (ΕΟΚ) αριθ. 2204/90 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2204/90 του Συμβουλίου της 24ης Ιουλίου 1990 για τον καθορισμό των συμπληρωματικών γενικών κανόνων της κοινής οργάνωσης της αγοράς στον τομέα του γάλακτος και των γαλακτοκομικών προϊόντων όσον αφορά τα τυριά (1), και ιδίως το άρθρο 1 δεύτερο εδάφιο, το άρθρο 3 παράγραφος 3 δεύτερο εδάφιο και το άρθρο 5,
Εκτιμώντας:
ότι το άρθρο 1 πρώτο εδάφιο του κανονισμού (ΕΟΚ) αριθ. 2204/90 προβλέπει ότι η χρησιμοποίηση της καζεΐνης και των καζεϊνικών αλάτων στην παρασκευή τυριών υπόκειται σε προηγούμενη άδεια· ότι πρέπει να διευκρινισθούν οι πρακτικές λεπτομέρειες εκδόσεως των εν λόγω αδειών λαμβανομένων υπόψη των απαιτήσεων στον τομέα ελέγχου των επιχειρήσεων· ότι πρέπει κυρίως να προβλεφθεί καθορισμένη περίοδος ισχύος των αδειών ώστε να επιτραπεί στα κράτη μέλη να προβούν σε κυρώσεις για μη τήρηση των κοινοτικών διατάξεων·
ότι το άρθρο 1 δεύτερο εδάφιο του κανονισμού (ΕΟΚ) αριθ. 2204/90 προβλέπει ότι τα μέγιστα ποσοστά ενσωματώσεως της καζεΐνης και των καζεϊνικών αλάτων στα τυριά πρέπει να καθορίζονται βάσει αντικειμενικών κριτηρίων λαμβάνοντας υπόψη τις τεχνολογικές ανάγκες· ότι πρέπει να καθοριστούν τα εν λόγω ποσοστά κυρίως βάσει των στοιχείων που παρέχουν τα κράτη μέλη· ότι, για να διευκολυνθεί ο έλεγχος της τήρησης της διατάξεως αυτής, ενδείκνυται να εφαρμοστούν τα ποσοστά αυτά συνολικά και όχι χωριστά για κάθε προϊόν·
ότι το άρθρο 3 παράγραφος 1 του εν λόγω κανονισμού υποχρεώνει τα κράτη μέλη να καθιερώσουν σύστημα διοικητικού και φυσικού ελέγχου· ότι πρέπει να αναφερθούν οι όροι στους οποίους πρέπει να ανταποκρίνονται οι εν λόγω έλεγχοι, ιδίως όσον αφορά τη συχνότητα αυτών·
ότι το άρθρο 3 παράγραφος 3 του κανονισμού (ΕΟΚ) αριθ. 2204/90 προβλέπει ότι σε περίπτωση χρησιμοποιήσεως άνευ αδείας ποσοτήτων καζεϊνών και καζεϊνικών αλάτων, οφείλεται ποσό ίσο με τη διαφορά μεταξύ της τιμής του αποκορυφωμένου γάλακτος που προκύπτει από την τιμή παρέμβασης για το αποκορυφωμένο γάλα σε σκόνη, αφενός, και της τιμής της αγοράς των καζεϊνών και των καζεϊνικών αλάτων προσαυξημένης κατά 10 %, αφετέρου· ότι πρέπει να καθοριστεί το εν λόγω ποσό λαμβανομένων υπόψη των τιμών που διαπιστώνονται στην αγορά κατά την περίοδο αναφοράς·
ότι η Επιτροπή Διαχείρισης Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι άδειες που αναφέρονται στο άρθρο 1 του κανονισμού (ΕΟΚ) αριθ. 2204/90, εκδίδονται για δώδεκα μήνες βάσει αιτήσεως των ενδιαφερομένων, υπό τον όρο ότι αυτοί αναλαμβάνουν προηγουμένως γραπτώς την υποχρέωση να τηρήσουν τις διατάξεις του άρθρου 3 παράγραφος 1 στοιχεία α) και β) αφενός και αφετέρου του στοιχείου γ) του προαναφερόμενου κανονισμού.
2. Οι άδειες εκδίδονται με αύξοντα αριθμό ανά επιχείρηση για την ίδια επιχείρηση, ανάλογα με την περίπτωση, για κάθε εργαστήριο παρασκευής.
3. Η άδεια δύναται να καλύπτει, λαμβανομένης υπόψη της αιτήσεως του ενδιαφερομένου, ένα ή περισσότερα είδη τυριών.
Άρθρο 2
1. Τα μέγιστα ποσοστά ενσωματώσεως που αναφέρονται στο άρθρο 1 δεύτερο εδάφιο του κανονισμού (ΕΟΚ) αριθ. 2204/90, αναφέρονται στο παράρτημα του παρόντος κανονισμού. Εφαρμόζονται στο βάρος της παραγωγής των ειδών των τυριών που αναφέρονται στο παράρτημα, που πραγματοποιείται από την επιχείρηση ή από το εργαστήριο της εν λόγω παραγωγής για περίοδο έξι μηνών.
2 Ο κατάλογος των προϊόντων που αναφέρονται στο παράρτημα, καθώς και τα μέγιστα ποσοστά που αναφέρονται σε αυτό, τροποποιούνται βάσει αιτήσεων που αιτιολογούν την τεχνολογική αναγκαιότητα προσθήκης των καζεϊνών και των καζεϊνικών αλάτων.
Άρθρο 3
1. Η λογιστική που αναφέρεται στο άρθρο 3 παράγραφος 1 στοιχείο β) του κανονισμού (ΕΟΚ) αριθ. 2204/90, περιλαμβάνει τις πληροφορίες που αφορούν ιδίως την προέλευση, τη σύνθεση και την ποσότητα των πρώτων υλών που χρησιμοποιούνται για την παρασκευή των τυριών. Τα κράτη μέλη δύνανται να απαιτήσουν τη λήψη δειγματοληψίας με σκοπό να ελέγξουν τις εν λόγω πληροφορίες. Τα κράτη μέλη επαγρυπνούν για την τήρηση του απορρήτου των πληροφοριών που παρέχουν οι επιχειρήσεις.
2. Οι έλεγχοι που προβλέπονται στο άρθρο 3 παράγραφος 1 στοιχείο γ) του κανονισμού (ΕΟΚ) αριθ. 2204/90, πρέπει να πληρούν τους ακόλουθους όρους:
α) τουλάχιστον 30 % των επιχειρήσεων στις οποίες παρέχεται άδεια, ελέγχονται κάθε τρίμηνο·
β) κάθε επιχείρηση στην οποία παρέχεται άδεια, ελέγχεται τουλάχιστον μία φορά ετησίως. Οι επιχειρήσεις που παράγουν άνω των 300 τόνων τυριού ετησίως, ελέγχονται τουλάχιστον δύο φορές.
3. Τα κράτη μέλη κοινοποιούν στην Επιτροπή τις περιπτώσεις κατά τις οποίες οι καζεΐνες ή/και τα καζεϊνικά άλατα χρησιμοποιήθηκαν είτε χωρίς να τηρηθούν τα επιτρεπόμενα ποσοστά, είτε χωρίς να χορηγηθεί άδεια, εντός προθεσμίας ενός μηνός που υπολογίζεται από τη διαπίστωση της παράβασης.
Άρθρο 4
1. Το ποσό που οφείλεται κατ' εφαρμογή του άρθρου 3 παράγραφος 3 του κανονισμού (ΕΟΚ) αριθ. 2204/90, είναι ίσο με 255 Ecu ανά 100 χιλιόγραμμα καζεϊνών και των καζεϊνικών αλάτων, λαμβανομένης υπόψη της τιμής των καζεϊνών και των καζεϊνικών αλάτων που διαπιστώνεται στις αγορές κατά τη διάρκεια του δεύτερου τριμήνου 1990.
2. Τα ποσά που εισπράττονται κατ' αυτόν τον τρόπο καταβάλλονται στους οργανισμούς ή τις υπηρεσίες που πληρώνουν και αναλαμβάνονται από αυτές με μείωση των δαπανών που χρηματοδοτούνται από το τμήμα «εγγυήσεων» του Ευρωπαϊκού Γεωργικού Ταμείου Προσανατολισμού και Εγγυήσεων.
Άρθρο 5
Εκτός των ανακοινώσεων δυνάμει του άρθρου 3 παράγραφος 2 του κανονισμού (ΕΟΚ) αριθ. 2204/90, τα κράτη μέλη ανακοινώνουν στην Επιτροπή πριν από τη λήξη κάθε τριμήνου τις ακόλουθες πληροφορίες:
1. Τον αριθμό των αδειών που εκδόθηκαν ή αποσύρθηκαν·
2. Τις ποσότητες που δηλώθηκαν βάσει των αδειών αυτών και οι οποίες κατανεμήθηκαν ανάλογα με τα διάφορα είδη τυριών.
Άρθρο 6
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 15 Οκτωβρίου 1990.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Σεπτεμβρίου 1990.

Labels: 17
19